
A kötődés jellemzői a gyermekvédelmi intézményekben nevelkedett fiatalok körében

A dolgozat a gyermekvédelemi gondoskodásban élő fiatalok kötődési vizsgálatáról szól. Az anya-gyermek kötődést már régóta kutatják, viszont a gyermekvédelmi gondoskodásban lévő gyerekek kötődéséről nagyon kevés szakirodalom tesz említést. Mind a mai napig egy le nem írt „alapelv” az ilyen intézményekben, hogy a gyermek ne kötődjön az őt nevelő felnőttekhez, mert ők nem az ő hozzátartozói. Az alapvető probléma azonban ezzel az, hogy ha nincs kihez kötődniük, akkor nem lesz erről semmilyen tapasztalatuk, ez rányomja bélyegét mind a párkapcsolati, mind baráti kapcsolataikra, ami a későbbiekben képtelenné teszi őket arra, hogy bárkihez is kötődjenek majd.
Mivel magam is érintett vagyok ebben a témában, saját tapasztalatom és meglátásom, hogy ezeknek a gyerekeknek is ugyanolyan szükségük lenne a kötődés megtapasztalására.
Négy éves koromban kerültem egy csecsemőotthonból a Fóti Gyermekotthonba, ami akkor már sokkal családiasabban volt kialakítva. Kis házakban éltünk, a maximum létszám nyolc fő volt. A házban élő gyermekeknek volt egy csoportvezetője, illetve még öt gyermekfelügyelő volt felelős az ott élő gyermekekért. Viszonylag hamar megtaláltam azt a személyt a hat ember közül, akit legjobban megszerettem, és akihez leginkább kötődni tudtam, ő volt a csoportvezetőnk, Mariann. Az ő személyében kaptam egy új anyát, aki megtanított arra, hogy mit jelent egymást kölcsönösen szeretni, elfogadni és bizalommal teljes kapcsolatot kialakítani.



